**SZOLGÁLTATÁS-VÁSÁRLÁSI SZERZŐDÉS**

Jelen Szerződés létrejött egyrészről

1. az OHÜ Országos Hulladékgazdálkodási Ügynökség Nonprofit Kft. (székhelye: 1055 Budapest, Kossuth Lajos tér 11.; cégjegyzékszáma: 01-09-968635; adószáma: 23502541-1-41; bankszámlaszáma: 10032000-00314695-00000017 (Magyar Államkincstár); elérhetősége: [info@ohunonprofit.hu](mailto:info@ohunonprofit.hu); képviseli: Vámosi Oszkár, ügyvezető; a továbbiakban: **OHÜ**),

másrészről

1. a/az\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (székhelye: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_; cégjegyzékszáma: \_\_\_\_\_\_\_\_\_\_\_\_\_\_\_; adószáma: \_\_\_\_\_\_\_\_\_\_\_\_\_\_; GLN száma: \_\_\_\_\_\_\_\_\_; VPID száma: \_\_\_\_\_\_\_\_\_\_\_\_\_; KÜJ száma: \_\_\_\_\_\_\_\_\_\_\_\_\_\_\_; bankszámlaszáma: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_; képviseli: \_\_\_\_\_\_\_\_\_\_\_\_\_\_\_\_\_\_\_\_\_\_\_; elérhetőségei: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_; a továbbiakban: **Közszolgáltató**)

(a továbbiakban: **Fél** vagy együttesen: **Felek**) között a környezetvédelmi termékdíjról szóló 2011. évi LXXXV. törvény (a továbbiakban: **Ktdt.**) 22/A. §-a alapján.

1. **PREAMBULUM**
   1. Az esetleges viták és értelmezési problémák elkerülése érdekében Felek az alábbiakat rögzítik.
   2. Felek kifejezik abbéli szándékukat, hogy szorosan együttműködnek azon közös cél elérése érdekében, hogy Magyarországon a lakosság által kibocsátott települési szilárd hulladék a lehető legnagyobb mértékben hasznosításra kerüljön. Ezért kiemelten fontosnak tartják és mindent megtesznek a jelen Szerződés hatálya alá tartozó lakossági szelektív hulladékgyűjtés hatékonysága és a lakosságtól visszagyűjtött csomagolási hulladékok mennyiségének növelése érdekében.
   3. A Felek egyetértenek abban, hogy a lakossági szelektív hulladékgyűjtési rendszerek jellemzője, hogy az ennek keretében – főszabályként a háztartásokban keletkező – csomagolási hulladék sok gyűjtési pontról, kis mennyiségben, járatszerűen, sokszor rossz minőségben kerül begyűjtésre. Ezen tevékenység költséghatékonysága jelentősen elmarad az egyes gyűjtőpontokon koncentráltan, nagy mennyiségben, jó minőségben gyűjtött – főszabályként ipari, kereskedelmi, szolgáltatói stb. tevékenységet folytató szervezeteknél keletkező – csomagolási hulladékgyűjtés költséghatékonyságától.
   4. Ugyanakkor a hulladékgazdálkodási közszolgáltatás keretében végzett, a fentiek miatt sok esetben veszteséges tevékenységet folytatni és bővíteni szükséges, hiszen a lakosságnál keletkező csomagolási hulladékok lehető legnagyobb mértékű hasznosítása a Felek által elismert közérdek.
   5. A Felek között egyetértés van a tekintetben, hogy az OHÜ a jelen Szerződés szerinti díjakat csak és kizárólag a fentebb körülírt, nagy költséggel, önköltségi alapon gazdaságosan nem végezhető szolgáltatás fenntarthatósága érdekében fizeti meg a Közszolgáltató részére.
   6. A jelen Szerződés rendelkezéseit a jelen Szerződésben és a vonatkozó jogszabályokban [különösen a Ktdt.-ben és a környezetvédelmi termékdíjról szóló 2011. évi LXXXV. törvény végrehajtásáról szóló 343/2011. (XII. 29.) Korm. rendeletben (a továbbiakban: Ktdt. végrehajtási rendeletében)] megfogalmazott célok megvalósítása érdekében, azokkal összhangban kell értelmezni.
2. **Bevezetés**
   1. Az OHÜ a Ktdt. 19. §-ában meghatározott, a Magyar Állam kizárólagos tulajdonában álló nonprofit gazdasági társaság, mely – a jogszabályban meghatározott hasznosítási arányok teljesítésének biztosítása érdekében – 2012. január 1-jétől kizárólagosan jogosult a termékdíj-köteles termékekből képződött – a veszélyes hulladéknak minősülő csomagolási hulladék kivételével – hulladékok hulladékkezelési rendszerében közvetítői feladatkör ellátására.
   2. Az OHÜ fenti célok érdekében végzett tevékenysége során, a jelen Szerződés feltételei szerint kezelt csomagolási hulladékok tulajdonjogát nem szerzi meg.
   3. Az OHÜ a Közszolgáltató által működtetett szelektív hulladékgyűjtési rendszer támogatása érdekében egységes, minden partnerre érvényes, országos kommunikációs stratégiát dolgoz ki. Ennek elemeit az OHÜ térítésmentesen biztosítja a Közszolgáltató és teljesítési segédei részére, amely elemeket a Közszolgáltató és teljesítési segédei a kommunikációs tevékenységeiben alkalmazhatják. A Közszolgáltató és teljesítési segédei közreműködhetnek az OHÜ által szervezett tudatformáló kampányok végrehajtásában.
   4. Felek megállapodnak, hogy jelen szerződés hatálya alatt egymás és a Közszolgáltató teljesítési segédeinek logóját a honlapjukon, valamint kiadványaikban – előzetesen egyeztetett formátumban és módon – kölcsönösen megjeleníthetik, valamint az OHÜ logóját a hulladékgyűjtő, hulladékszállító járműveken a Közszolgáltató és teljesítési segédei megjeleníthetik.
   5. Felek megállapodnak, hogy az OHÜ, a Közszolgáltató és teljesítési segédei a hulladékgyűjtéssel, hulladékgazdálkodással kapcsolatos rendezvényekről, konferenciákról, akciókról egymást előzetesen és kölcsönösen tájékoztatják, azok lebonyolítása során együttműködnek.
   6. Felek megállapodnak, hogy az 2.3. – 2.5. pontokban foglalt, valamint az egyéb, kommunikációval kapcsolatos feladatok felmerülése esetén az OHÜ a Közszolgáltató – 6. mellékletben megjelölt – kommunikációért felelős kapcsolattartójával együttműködve jár el, továbbá a Közszolgáltató biztosítja, hogy ezen pontok rendelkezései a teljesítési segédei vonatkozásában is teljesüljenek.
3. **Fogalom meghatározások**
   1. A Közszolgáltató olyan – a hulladékról szóló 2012. évi CLXXXV. törvényben (a továbbiakban: **Ht.**) „közszolgáltatóként” meghatározott – hulladékgazdálkodási közszolgáltatási engedéllyel rendelkező és a hulladékgazdálkodási közszolgáltatás minősítéséről szóló törvény szerint minősített gazdálkodó szervezet, amely a települési önkormányzattal kötött hulladékgazdálkodási közszolgáltatási szerződés alapján hulladékgazdálkodási közszolgáltatást lát el.

Amennyiben a Közszolgáltató a települési önkormányzattal – 2013. január 1-jét megelőzően – megkötött hulladékgazdálkodási közszolgáltatási szerződésben foglaltaknak megfelelően a hulladékgazdálkodási közszolgáltatás ellátásáról a Ht. 90. § (9) bekezdése szerint gondoskodik, a Közszolgáltató köteles a lejárt közszolgáltatási szerződés mellé csatolni a település polgármestere által aláírt, és a település jegyzője által ellenjegyzett nyilatkozatot arról, hogy a településen a hulladékgazdálkodási közszolgáltatást a Közszolgáltató az új hulladékgazdálkodási közszolgáltatási szerződés megkötéséig változatlanul ellátja.

* 1. Lakossági szelektív hulladékgyűjtésnek minősül a Szerződés alkalmazásában:
     1. az a tevékenység, amelynek során a Közszolgáltató a települési szilárd hulladék háztartásokban keletkezett egyes összetevőit az újrafeldolgozás vagy visszanyerés érdekében az erre a célra *kialakított gyűjtőponton, házhoz menő rendszeres járattal*, vagy ezzel egyenértékű más gyűjtési módszerrel a hatályos jogszabályokban rögzítettek szerint hulladékgazdálkodási közszolgáltatás keretében elkülönítetten gyűjti; illetve
     2. a Közszolgáltató által üzemeltetett *hulladékudvarban* – a háztartásokból származó és természetes személyek által leadott – szelektíven gyűjtött csomagolási hulladék átvétele, amelyért a Közszolgáltató nem számít fel, illetve nem juttat külön díjazást; valamint
     3. óvodákban, alap- ,közép- és felsőfokú oktatási intézményekben, egészségügyi intézményekben valamint egyéb közfeladat ellátására létrehozott költségvetési szervnél keletkezett szilárd hulladék egyes összetevőinek az újrafeldolgozás vagy visszanyerés érdekében az erre a célra *kialakított gyűjtőponton, házhoz menő rendszeres járattal*, vagy ezzel egyenértékű más gyűjtési módszerrel, a hatályos jogszabályokban rögzítettek szerinti – hulladékgazdálkodási közszolgáltatás keretében történő – elkülönített gyűjtése; továbbá az ezen pont hatálya alá tartozó intézmények, az önkormányzatok, illetve az OHÜ által szervezett rendezvények, kampányok hulladék-mentesítése során végzett, a hulladék szelektált gyűjtésével kapcsolatos tevékenység; továbbá
     4. óvodák, alap-, közép- és felsőfokú oktatási intézmények által tudatformáló környezetvédelmi akció keretében a Közszolgáltató hulladékgazdálkodási közszolgáltatási szerződésének területi hatályán belül történő elkülönített gyűjtés; amennyiben ez a szolgáltatás a Közszolgáltató hulladékgazdálkodási közszolgáltatási szerződésének területi hatálya alá tartozó valamennyi ilyen intézménye számára elérhető.
     5. az irodai-, kiskereskedelmi tevékenység során, kis mennyiségben, nem koncentráltan keletkező, a háztartási hulladékhoz hasonló jellegű hulladékok elkülönített gyűjtése, amennyiben a gyűjtés a hulladékgazdálkodási közszolgáltatás keretén belül vagy a Közszolgáltatóval megkötött szerződés alapján, gyűjtőhelyenként és frakciónként legfeljebb 1100 l-es, a hulladékgazdálkodási közszolgáltatás keretében alkalmazott gyűjtőedényben történik, és a heti ürítési gyakoriság legfeljebb a hulladékgazdálkodási közszolgáltatás keretében végzett ürítési gyakoriságot nem haladja meg; továbbá ezen hulladékok gyűjtése nem sorolható az ipari, kereskedelmi jellegű gyűjtés körébe, és a szállítást a Közszolgáltató rendszeresen, a lakossági szelektív hulladék gyűjtőjárattal végzi.
  2. Nem minősül lakossági szelektív hulladéknak az a hulladékmennyiség, amely – figyelemmel a Preambulumban megfogalmazottakra – nagykereskedelmi vagy ipari tevékenység során keletkezik, akkor sem, ha az természetes személy által kerül átadásra, leadásra.
  3. Hasznosító: a környezetvédelmi hatóság által kiadott, anyagában történő hulladékhasznosításra vonatkozó engedéllyel rendelkező, a Ht. 3. mellékletének megfelelően R3, R4, R5 hasznosítási műveleteket végző szervezet.
  4. Hulladékkezelő: a Hasznosító, valamint a hasznosítási vagy ártalmatlanítási műveleteket – ideértve a hasznosítást vagy ártalmatlanítást megelőző előkészítést – végző szervezet.
  5. OGyHT: a Ktdt.-ben meghatározott Országos Gyűjtési és Hasznosítási Terv. Az OHÜ-nek az OGyHT módosítására a Ktdt.-ben meghatározottak szerint van lehetősége.
  6. OHÜ kód: az egyes anyagáramok, illetve frakciók számviteli és szakmai azonosítását lehetővé tevő 9 jegyű számsor. Az egyes kódok felépítése és jelentése a Havi Jelentés útmutatójában található.
  7. A 2013. január 1-jei nyitókészlet(=2012.12.31-ei zárókészlet): tényleges mennyiségi felvétel alapján leltározási jegyzőkönyvben rögzített, 2012.12.31-ei fordulónapra vonatkozó hulladék mennyisége, amely a könyvelési dokumentumokban ellenőrizhető módon megjelenik. A Közszolgáltató a cégszerűen aláírt nyitókészletről köteles a Szerződés megkötésekor adatot szolgáltatni.
  8. Teljesítési segéd: bármely természetes személy, vagy szervezet, akivel vagy amellyel a Közszolgáltató jelen Szerződésben meghatározott feladatai teljesítése során együttműködik. Teljesítési segéd különösen a Közszolgáltató megbízottja, alvállalkozója.
  9. Havi jelentés: A Közszolgáltató által a 2. mellékletben meghatározott és hasznosításra átadott hulladék-gyűjtési teljesítéséről papír alapon megküldött adatszolgáltatása a jelen Szerződés 4.1. pont szerinti mennyiségre.
  10. Éves jelentés: Az OHÜ által a tárgyévet követő év április 30. napjáig készített és megküldött jelentés a Közszolgáltatónak a tárgyévre vonatkozóan teljesített hulladékmennyiségekről, illetve a kifizetett Díjakról.

Vitatott teljesítés: a közszolgáltató által elismerni kért teljesítés, vagy annak azon része, amely vonatkozásában az OHÜ a rendelkezésére álló adatok, tények ismeretében a teljesítés elismerését, vagy annak egy részét megtagadja.

A vegyes papír hulladék csomagolóanyag tartalmára vonatkozó arányok tekintetében az OHÜ – átmenetileg, saját mérési rendszerének kialakításáig – a 2012. évben alkalmazott havi átlagot tekinti mérvadónak, amely 39%-ot jelent.

* 1. Anyagáramok: a hulladékok jegyzékéről szóló 16/2001. (VII. 18.) KöM rendelet 1. mellékletében meghatározott – az Európai Hulladék Katalógus (EWC) kódszámai szerint részletezett – anyagáramok. Az anyagáramok EWC-kódjait és az OHÜ által rendszeresített OHÜ kódokat a Havi jelentés melléklete tartalmazza.
  2. Kifizetést megalapozó dokumentum, bizonylat minden olyan dokumentum, amely a Díj jogszerű igénylését támasztja alá, és alkalmazását valamely jogszabály írja elő, vagy jogszabályi előírás hiányában a szervezet a gazdasági esemény igazolására használja a működési rendjére vonatkozó szabályok alapján. A kifizetést megalapozó dokumentum típusai :

1. Mennyiség igazolására szolgáló dokumentumok, így különösen: mérlegjegy, szállítólevél, számla, CMR, CIM, Nyilatkozat az átvett hulladékról, stb.
2. Pénzügyi kifizetéshez szükséges dokumentumok, így különösen: Annex7 dokumentum, Hulladék átvételét igazoló adatlap (Átvevő/Hasznosítói), Hasznosítói nyilatkozat, köztartozásmentes adózói adatbázisba tartozást igazoló dokumentum, teljesítési igazolás stb.
3. Utóválogatás esetében a fentieken túlmenően: üzemszerű működést igazoló dokumentumok (üzemnapló), válogatómű meglétének igazolása, válogatási jegyzőkönyv.

A kifizetést megalapozó dokumentumok listáját az OHÜ a Szerződéssel egyidejűleg megküldi a Közszolgáltatónak és felteszi a honlapjára. Az OHÜ fenntartja magának a jogot, hogy a dokumentumok listájának tartalmát egyoldalúan módosítsa, és erről a Közszolgáltatót köteles legkésőbb a változtatással érintett Havi Jelentést megelőző 30. napig tájékoztatni.

* 1. Utóválogatás: A lakosságtól – a hulladékgazdálkodási közszolgáltatás keretében – vegyesen gyűjtött hulladék anyagában történő hasznosítás érdekében való válogatása.

1. **A Szerződés tárgya**
   1. Jelen Szerződés keretében az OHÜ – a minél magasabb hasznosítási arányok teljesítésének biztosítására – szerződést köt a Közszolgáltatóval a 2. mellékletben szereplő anyagáram és mennyiség szerint meghatározott csomagolási hulladék lakossági szelektív hulladékgyűjtés keretében történő gyűjtésére, valamint a hulladékgazdálkodási közszolgáltatás keretében vegyesen gyűjtött települési hulladék anyagában hasznosítható csomagolóanyag tartalmának kinyerését követően annak hasznosítónak történő átadására. Ellenértékként az OHÜ vállalja, hogy szerződésszerű teljesítés esetén a tárgyévre vonatkozó OGyHT-ban rögzített nettó összegű díjtételek alapján megfizeti az ÁFÁ-val emelt díjat (a továbbiakban: **Díj**). A díjfizetés a 2013. január 1-je előtt ténylegesen gyűjtött, a Közszolgáltató 2013. évi nyitókészletében szereplő, valamint a 2013. évben gyűjtött, és igazoltan 2013. január 1. és 2013. december 31. között hasznosításra átadott hulladékmennyiség után igényelhető. A Díjtételek a Vidékfejlesztési Minisztérium által a kormányzati portálon közzétett, hatályos OGyHT-ben kerülnek meghatározásra. Felek megállapodnak abban, hogy az OGyHT módosítása esetén nem kerül sor jelen Szerződés módosítására, hanem a Díjtételek alatt az adott elszámolási időszakban hatályos OGyHT-ben meghatározott díjakat értik azzal, hogy ha tárgyhón belül módosul az OGyHT, akkor a módosítás hatályba lépésének megfelelő bontásban történik a Díjtételek meghatározása.
   2. A hulladékgazdálkodási közszolgáltatás keretében nem elkülönítetten gyűjtött települési szilárd hulladék csomagolási hulladékhányada után a Közszolgáltató abban az esetben jogosult a Díjra, ha előkezelést követően (pl. utóválogatás, bálázás) az így kinyert csomagolási hulladék anyagában történő hasznosításra kerül.
   3. Az OHÜ – a pénzügyi keretétől függően – a Közszolgáltató által vállalt éves mennyiség tárgyhónapra eső időarányos részének legfeljebb 110 %-át befogadja, e fölött egyéni mérlegelés és elbírálás alapján dönt a befogadásról. A kifizetés csak 2013. január 1-jétől az elszámolással érintett hónap végéig esedékes időarányos mennyiségre (de legfeljebb ennek a 110 %-ig) történhet.
2. **A Szerződés szerinti elszámoláshoz kapcsolódó határidők**
   1. A Közszolgáltató által benyújtott, a tárgyévre vonatkozó Havi jelentéssel, mint kifizetési kérelemmel kapcsolatos hiánypótlást az OHÜ a tárgyévet követő március 31-ig fogadja be. A határidő elmulasztása jogvesztő. Amennyiben a Közszolgáltató a hiánypótlásnak a fent megjelölt határidőig nem tesz eleget, az OHÜ a rendelkezésére álló adatok és dokumentumok alapján dönt a hiánypótlással érintett kifizetési kérelemről.
   2. Az 5.1 pontra is figyelemmel, az OHÜ a teljesítési igazolás a tárgyévet követő április 15-ig kiállítja.
3. **Felek kötelezettségei**
   1. Az OHÜ kijelenti, hogy a jelen Szerződés tárgyát érintő, a Közszolgáltató e Szerződésben vállalt kötelezettségei teljesítését elősegítő lényeges információkat írásos formában a Közszolgáltatóval közli.
   2. A Közszolgáltató kötelezi magát a jelen Szerződésben meghatározott kötelezettségei teljesítésére, így különösen a jelen Szerződés 2. mellékletében meghatározott hulladék – tárgyévben történő – hasznosításra átadására, ezen túlmenően az OHÜ részére a jelen Szerződésben rögzítettek szerinti adatszolgáltatás teljesítésére.
   3. Az engedélyek, és egyéb kötelező dokumentumok hiányából, illetve a szerződések – különösen a közszolgáltatási szerződés – Közszolgáltatónak felróható érvénytelenségéből/ hatálytalanságából/ időközbeni felmondásából eredő károkat teljes körűen a Közszolgáltató viseli az OHÜ és harmadik személyek irányában.
   4. A Közszolgáltató kötelezi magát, hogy a jelen Szerződés aláírásával egyidejűleg az OHÜ rendelkezésére bocsátja az 1. adatlapon meghatározott dokumentumokat.
   5. Az adatszolgáltatás keretében a Közszolgáltató a Szerződés megkötésével egyidejűleg cégszerűen aláírt nyilatkozatot csatol arról, hogy a vele szerződésben álló önkormányzattól vagy önkormányzati társulástól kifejezetten a szelektív lakossági hulladékgyűjtésre, szállításra és utóválogatásra vonatkozóan részesül-e napi működési támogatásban, ide nem értve a fejlesztési és induló (pilot) támogatási programokat. Amennyiben igen, az OHÜ fenntartja magának a jogot a Díjtételek támogatással arányos csökkentésére.
   6. Amennyiben jelen Szerződés hatálya alatt jogszabály újabb engedély, tanúsítvány vagy egyéb dokumentum beszerzését írja elő, a Közszolgáltató azok rendelkezésre állásától számított 15 munkanapon belül megküldi az OHÜ részére.
   7. A Közszolgáltató köteles a Szerződés megkötésekor megküldeni a 1. mellékletet, amely tartalmazza azoknak a településeknek a felsorolását, amely települések tekintetében a Közszolgáltató érvényes és hatályos közszolgáltatási Szerződés vagy a 3.1. pontban meghatározott nyilatkozat alapján hulladékgazdálkodási közszolgáltatást végez.
   8. Jelen Szerződés időtartama alatt az 1. mellékletet érintő változás esetén a Közszolgáltató köteles soron kívül megküldeni az OHÜ részére a módosított 1. mellékletet, valamint a módosítást alátámasztó 4. mellékletben előírt dokumentumokat. Amennyiben az OHÜ a megküldött 1. melléklet módosításához írásban hozzájárul, az 1. melléklet helyébe – külön szerződésmódosítás nélkül – a módosított 1. melléklet lép.
   9. A Közszolgáltató a Szerződés megkötésekor a cégszerűen aláírt 3. adatlap becsatolásával köteles nyilatkozni a hulladékudvar meglétéről. A hulladékudvart érintő, év közbeni változás esetén köteles az OHÜ-t – a változásnak megfelelően kitöltött 3. adatlap ismételt megküldésével – haladéktalanul értesíteni.
   10. A Közszolgáltató köteles a Szerződés megkötésekor a kitöltött 2., 3., 4., 5. és 6. adatlapot elektronikus úton is megküldeni az OHÜ részére az alábbi e-mail címre: jelentes@ohukft.hu
   11. Jelen Szerződés teljesítése során a Közszolgáltató – a hatályos jogszabályoknak megfelelően – jogosult teljesítési segédeket igénybe venni. A teljesítési segédekkel kötött szerződésnek teljes körűen tartalmaznia kell az OHÜ Ktdt.-ben, az egyéb irányadó jogszabályokban, illetve jelen Szerződésben meghatározott ellenőrzési jogosultságát a teljesítési segédekre vonatkozóan is.
   12. A jelen Szerződésből fakadó jogok és kötelezettségek teljesítési segédek igénybevétele esetén is kizárólag a Közszolgáltatót illetik meg és terhelik a Polgári Törvénykönyvről szóló 1959. évi IV. törvényben (a továbbiakban: **Ptk.**) szabályozottak szerint.
   13. Jelen Szerződés a Közszolgáltató és a Hulladékkezelők között megkötendő szerződéseket nem helyettesíti, azonban a korrekt (egyszeres) elszámolás érdekében a Közszolgáltató köteles bemutatni a hulladék útját a jelen Szerződés 7., 8. és 9. fejezetében meghatározottak szerint.
   14. Az OHÜ a Szerződés tárgyát képező hulladékok útjának nyomon követéséhez GPS nyomkövető rendszert üzemeltet, és útvonal rögzítő-tároló berendezést (loggert) alkalmaz.
   15. A Közszolgáltató jelen Szerződés aláírásával visszavonhatatlan hozzájárulását adja ahhoz, hogy az OHÜ – a Közszolgáltató és teljesítési segédei által – a szerződésszerű teljesítéshez igénybe vett gépjárművekre loggert helyezzen fel.
   16. A Közszolgáltató köteles a loggert a 6.14. pont alá tartozó (a telephelyről, vagy indulási ponttól a teljesítési helyig, telephelyig, üzemterületig) fuvarozási, szállítmányozási tevékenység teljes időtartama alatt, üzemszerűen, nyomkövetésre alkalmas módon üzemeltetni és használni.
   17. Az OHÜ a Ktdt. 20. § (1) bekezdés *f)* pontjának végrehajtása során ellenőrizheti a gépjárművön a nyomkövető eszköz működését, használatát.
   18. Az OHÜ a Közszolgáltató részére elektronikus úton rendelkezésre bocsátja a hulladékszállításokról gyűjtött adatokat.
   19. Felek megállapodnak, hogy a loggerrel kapcsolatos részletes szabályokat (műszaki paraméterek, üzembe helyezés, stb.) mellékletben rendezik, amely elkészültét követően jelen Szerződés elválaszthatatlan részét képezi.
4. **Az elszámolás**
   1. A Felek a 2. mellékletben megjelölt, hasznosítási kötelezettséggel érintett hulladék tekintetében egymásnak rendszeresen adatot szolgáltatnak. Az adatszolgáltatás formái (a jelen Szerződés egyéb rendelkezéseiben meghatározottakon kívül): a Közszolgáltató által teljesítendő Havi Jelentés, valamint az OHÜ által teljesítendő Éves Jelentés.
   2. A Közszolgáltató a jelen Szerződésben vállalt mennyiségek elszámolására adatszolgáltatásra kötelezett.
      1. A Havi Jelentés tartalma/dokumentumai:

- Főlap

- Allapok (anyagáramonként)

- Mellékletek:

1. Havi Hasznosítói nyilatkozat

2. Hulladék átvételét igazoló adatlap (Időszakban hasznosított - Hasznosítói)

3. Hulladék átvételét igazoló adatlap (Időszakban hasznosított - Átvevő)

4. Nyilatkozat a hulladékudvarban átvett hulladékról

5. Hulladékanalízis (válogatásra-utóválogatásra válogatási jegyzőkönyv)

6. EWC kód, OHÜ azonosító lista

Csatolandó:

- Kifizetést megalapozó dokumentumok, bizonylatok másolatai

* 1. A tárgyhót követő hó 20. napjáig a Havi Jelentés főlapjának és mellékleteinek, továbbá valamennyi egyéb kötelező dokumentumnak be kell érkeznie az OHÜ-höz. Határidőben beérkezettnek minősül a Havi Jelentés és valamennyi melléklete, amennyiben a dokumentumokat legkésőbb tárgyhót követő hó 20. napján ajánlott küldeményként postára adták. Joghatás kiváltására kizárólag a Közszolgáltató által – ajánlott küldeményként – történő postai feladás alkalmas.

A Közszolgáltató köteles a Havi Jelentés főlapját és allapjait tárgyhót követő hó 20. napjáig elektronikus úton is megküldeni az OHÜ részére az alábbi e-mail címre: [jelentes@ohukft.hu](mailto:jelentes@ohukft.hu).

* 1. A Havi Jelentés elkészítéséhez használandó adatlapokat az OHÜ a Szerződéssel egyidejűleg megküldi a Közszolgáltatónak. Az OHÜ fenntartja magának a jogot, hogy a Havi Jelentés adattartalmát és formátumát, egyoldalúan módosítsa, és erről a Közszolgáltatót köteles legkésőbb a változtatással érintett Havi Jelentést megelőző 30. napig tájékoztatni.
  2. Amennyiben a Közszolgáltató a Havi Jelentés és mellékletei benyújtását illetően késedelembe esik, a tárgyhavi fizethető Díj késedelmes munkanaponként – késedelmi kötbér címén – a tárgyhavi fizethető Díj 0,3 %-ával csökkenthető. A késedelmes napokat a Havi Jelentésnek az OHÜ-höz történő megérkezéséig kell számítani.
  3. Felek megállapodnak, hogy adott Havi Jelentéshez kapcsolódóan legfeljebb három hiánypótlást kérő levél kiküldésére van lehetőség. Az OHÜ-nek az első hiánypótlást kérő levelében teljes körű hiánypótlási listát kell közölnie. Ezt követően újabb hiánypótlás csak a korábbi hiánypótlás körében vagy a teljesített hiánypótlás körében tehető, ide nem értve azt az esetet, ha a hiánypótlásra megküldött dokumentumok alapján új – teljes körű – hiánypótlás kiküldése szükséges. Amennyiben a Közszolgáltató a három megküldött hiánypótlást kérő levelet követően sem pótolja a hiányosságokat az ott megadott határidőre, de a Havi jelentésben elszámolni kért mennyiség igazolásához szükséges dokumentumokat (jelen Szerződés 3.15. *a)* pont) hiánytalanul megküldte, a mennyiség a szerződéses mennyiségi teljesítésnél figyelembe vételre kerül, azonban az igényelt Díj kifizetésére a Közszolgáltató nem válik jogosulttá (feltételes teljesítési igazolás). A pénzügyi hiánypótlást (jelen Szerződés 3.15. *b)* pont) a Közszolgáltató legkésőbb a tárgyévet követő év március 31-ig teljesítheti. A kifizetés jóváhagyásához szükséges mennyiségi és pénzügyi dokumentumok és adatok teljes körű hiánypótlását követően az OHÜ az általános szabályok szerint állítja ki a teljesítési igazolást.
  4. A Közszolgáltató köteles soron kívül bejelenteni minden újonnan igénybe vett teljesítési segédet, valamint a bejelentéssel egyidejűleg megküldeni az OHÜ részére az újonnan igénybe vett teljesítési segéddel kötött szerződést, valamint a teljesítési segéd által ellátott tevékenységhez kapcsolódó környezetvédelmi engedélyeket.

Ezen személyekre is érvényesülnek a jelen Szerződésben a teljesítési segédekre vonatkozó rendelkezések.

Amennyiben a Hasznosító engedélye az OHÜ – honlapján közzétett – adatbázisában megtalálható, a Közszolgáltatónak nem kell azt becsatolnia.

* 1. A Havi Jelentés kizárólag a jelen Szerződés 7.2. pontjában megjelölt dokumentumokkal együtt érvényes. A díjfizetéshez kapcsolódó ellenőrzésre vonatkozó határidő az utolsó dokumentum beérkezésének napjától számítandó.
  2. A Havi Jelentés formai követelménye, hogy annak főlapja cégszerűen, az allapok, egyéb mellékletek, csatolandó dokumentumok pedig a Közszolgáltató belső működési rendjének megfelelően az erre jogosult személy által kerüljön aláírásra, valamint a másolatban beküldött dokumentumokon az arra jogosult aláírása szerepeljen és a Közszolgáltató záradékkal igazolja, hogy azok a birtokában lévő dokumentummal mindenben megegyeznek.
  3. Amennyiben a Havi Jelentés elkészítésére, az OHÜ-vel történő kapcsolattartásra a Közszolgáltató harmadik fél részére ad meghatalmazást, vagy harmadik féllel köt megbízási szerződést, köteles csatolni a vonatkozó meghatalmazást vagy megbízási szerződést, valamint a kijelölt kapcsolattartó elérhetőségét az adatszolgáltatás keretében megjelölni.

1. **A Díj megfizetése**
   1. A Díj fizetésének feltétele a Havi Jelentésnek az OHÜ részére történő beérkezése a 7.2. pontban részletezettek szerint, valamint a teljesítés OHÜ által történő elismerése. Az OHÜ támogatást kifizetni csak a tárgyévben hasznosításra átadott hulladék után tud.
   2. A Közszolgáltató köteles csatolni a Hasznosító nyilatkozatát arról, hogy (a vonatkozó hatósági előírások betartása mellett) az átvett csomagolási hulladékokat az átvételtől számított 90 napon belül hasznosítja.
   3. Külföldre kiszállított csomagolási hulladék esetén a Közszolgáltató köteles csatolni a külföldi Hasznosítói nyilatkozatot, a kiszállítást igazoló dokumentumok másolatait (CMR vagy CIM, vagy Annex7) valamint az OHÜ kérésére a külföldi Hasznosítónak az elszámolásban érintett hulladék hasznosítására vonatkozó, az illetékes hatóság által kibocsátott engedélyét és annak hiteles fordítását. Amennyiben a külföldi Hasznosító engedélye az OHÜ – honlapján közzétett – adatbázisában megtalálható, a Közszolgáltatónak nem kell azt becsatolnia.
   4. Az OHÜ a beérkezett, a jelen Szerződés 7.2. pontjában meghatározott Havi Jelentést a teljes dokumentáció beérkezésétől számított 30 munkanapon belül ellenőrzi. Az ellenőrzés időtartamát a teljes – minden előírt mellékletet és egyéb adatszolgáltatást, bizonylatot, igazolást tartalmazó – Havi Jelentés beérkezésétől kell számítani. Az ellenőrzés időtartamába a hiánypótlás ideje (a hiánypótlást kérő levél postára adásától a hiányzó dokumentumoknak/információknak az OHÜ-be történő érkezése napjáig) nem számít bele. A hiánypótlásra a kézbesítéstől számított legfeljebb 15 munkanap áll a Közszolgáltató rendelkezésére, amennyiben ezt a határidőt nem tartja, akkor a Szerződés 7.5 pontjában meghatározott késedelmi kötbér szabályai alkalmazandóak. Határidőben beérkezettnek minősül a hiánypótlás, amennyiben azt legkésőbb a határidő utolsó napján ajánlott küldeményként postára adták. Az OHÜ a Havi Jelentést ellenőrzi és az elfogadott, a Közszolgáltató által számlázható Díjakat írásban visszaigazolja (teljesítési igazolás).

Amennyiben rajta kívülálló ok miatt a Közszolgáltató a kért hiánypótlást határidőn belül nem tudja beküldeni, egy alkalommal írásban kérheti a határidő 10 munkanappal történő meghosszabbítását.

* 1. Amennyiben az OHÜ a benyújtott Havi Jelentés alapján a teljesítés elismerését megtagadja (vitatott teljesítés), a Közszolgáltatóval az elismerés megtagadásának okát 5 munkanapon belül írásban közli. Amennyiben a Felek között az egyeztetés 30 naptári napon belül nem vezet eredményre, az arra jogosult fél jogorvoslati igényét a magyar jog szabályai szerint, a 13.4. pontban foglalt, kizárólagos illetékességgel rendelkező bíróságon jogosult érvényesíteni. Ha a Felek közötti egyeztetés eredményes, teendőiket, kötelezettségeiket jegyzőkönyvben rögzítik.
  2. Az OHÜ a teljesítési igazolással egyidejűleg elszámolást készít a jelen fejezet 7.5. pontjában, illetve a 9. fejezetben rögzített kötbérre, és annak indokoltságára, továbbá egyéb levonásra vonatkozóan, melyet a teljesítési igazolással együtt megküld a Közszolgáltatónak. A kötbérigényt és egyéb levonást a teljesítési igazolás tartalmazza.
  3. A Közszolgáltató kizárólag az OHÜ a 8.4. pont szerinti teljesítési igazolásának kézhezvételét követően jogosult a visszaigazolásban rögzítettek szerinti szabályos – adott esetben a jelen Szerződés 7.5. pontjában rögzített levonás mértékét tartalmazó – számla kibocsátására. A fizetési határidő a számla kiállításának napjától kezdődő 30. naptári nap. A számla kiállítását követő három munkanapon belül a Közszolgáltató elküldi az OHÜ részére a számlát. A Felek az általános forgalmi adóról szóló 2007. évi CXXVII. törvény 58. §-a alapján, utólagos havi elszámolásban állapodnak meg.
  4. A számla kifizetésének feltétele, hogy a Közszolgáltató csatolja a köztartozásmentes adózói adatbázisból a kinyomtatott és cégszerűen aláírt lekérdezési lapot. Ezen adatbázisban történő szereplés hiányában a Közszolgáltató köteles a számlához csatolni a köztartozás mentességet igazoló NAV nemleges együttes adóigazolást.
  5. A számla befogadása esetén az OHÜ a számla beérkezését követően az előző pont szerinti 30 napos fizetési határidőt figyelembe véve teljesíti a Díj megfizetésére irányuló kötelezettségét banki átutalás útján.
  6. Amennyiben a valóságnak nem megfelelő adat- vagy információszolgáltatás következményeként az OHÜ a Közszolgáltató felé nagyobb Díjat fizetett ki, mint amekkora a jelen Szerződés alapján a Közszolgáltatónak járna, az OHÜ követelheti a tévesen kifizetett Díjnak a hamis adatszolgáltatással érintett naptári félévet megelőző utolsó napon érvényes jegybanki alapkamattal növelt összegét, melyet a Közszolgáltató 8 munkanapon belül köteles az OHÜ bankszámlájára megfizetni. A befizetett összeg nem mentesíti Közszolgáltatót az egyéb jogszabályokban meghatározott következmények alól.

1. **Biztosítékok, jogkövetkezmények**
   1. Az éves várható gyűjtési teljesítés tekintetében a tárgyév július 31. napja forduló napnak számít. Amennyiben az éves szinten jelen Szerződésben vállalt hulladékmennyiségek vonatkozásában az I-VII. havi időarányos részéhez képest e forduló napon bármelyik anyagáramban 75 %-nál kevesebb arányú teljesülés mutatkozik, a Közszolgáltató az OHÜ felhívására köteles biztosítékként a tárgyévet követő negyedik hónap utolsó napjáig érvényes – Magyarországon bejegyzett első osztályú banktól származó, első felszólításra, alapjogviszony vizsgálata nélküli, visszavonhatatlan, feltétel nélküli – bankgaranciát adni a jelen Szerződésben szereplő szerződött éves hulladékmennyiségekből még nem teljesített hulladékmennyiségekre a mindenkor érvényes Díjjal számított forint összegről (fennmaradó mennyiség x Díj).
   2. A Közszolgáltató köteles az OHÜ – előző pontban rögzített mérési napot követő 10 naptári napon belüli – felhívásának kézhezvételétől számított 30 naptári napon belül az előző pont szerinti bankgaranciát eredeti példányban az OHÜ részére átadni.
   3. A 9.1. pontban meghatározottak bekövetkezte esetén a bankgarancia biztosítása feltételét képezi a bankgarancia biztosítására irányuló felhívást követő Havi Jelentéshez kapcsolódó számla befogadásának és kifizetésének.
   4. A Közszolgáltatónak továbbá lehetősége van, hogy a jelen Szerződés 9.1. pontjában meghatározott fordulónapon a már begyűjtött, de még hasznosításra át nem adott hulladék tekintetében készletnyilatkozatot tegyen, amely nyilatkozat értelmében (amennyiben a hulladékmennyiség így eléri anyagáramonként a 75 %-ot) bankgarancia adására nem kötelezhető. Valóságnak nem megfelelő adatokat tartalmazó készletnyilatkozat a jelen Szerződés OHÜ általi azonnali felmondását vonhatja maga után.
   5. Amennyiben a Közszolgáltató az éves hulladékkezelési teljesítésben mutatkozó elmaradást legkésőbb tárgyév december 31. napjáig pótolja és igazoltan teljesíti a teljes szerződött mennyiséget, úgy számára a teljes szerződött mennyiség után járó Díj kifizetésre kerül, és a bankgarancia eredeti példányát az OHÜ visszaszolgáltatja a Közszolgáltatónak.
   6. Az éves gyűjtési teljesítés tekintetében a tárgyév december 31. napja, a közszolgáltatási szerződés lejártának, vagy a hulladékgazdálkodási közszolgáltatás ellátása megszűnésének napja is forduló napnak számít. Amennyiben ezen a forduló napon a 2. mellékletben vállalt hulladékmennyiségtől bármely anyagáramban a jelen Szerződésben vállalt mennyiség 95 %-a alatti teljesítés mutatkozik, az OHÜ jogosult az elmaradt mennyiségre vonatkozó Díj összegét a 9.1 pont szerinti bankgarancia összegéből, vagy az elszámolás szerinti utolsó Havi Jelentés alapján igényelt összegből – legkésőbb a tárgyévet (vagy a hulladékgazdálkodási közszolgáltatási szerződés lejártának, vagy a hulladékgazdálkodási közszolgáltatás ellátása megszűnésének napját) követő harmadik hónap utolsó napjáig – lehívni. A tárgyév december 31-i forduló napon a jelen Szerződés 9.5. pontjában meghatározott készletnyilatkozat nem fogadható el.
   7. Amennyiben az OHÜ a Díj fizetésével késedelembe esik, a Közszolgáltatót késedelmi kamat illeti meg. A késedelmi kamat mértéke a késedelemmel érintett naptári félévet megelőző utolsó napon érvényes jegybanki alapkamat.
   8. Amennyiben a Közszolgáltató 2013. december 31-ig nem teljesíti a jelen Szerződés 2. mellékletében vállalt mennyiség legalább 95 %-át és nem kezdeményezte a 2. melléklet módosítását, úgy az elmaradás mértékének 50 %-ig, de legfeljebb a teljes mennyiség nettó ellenértékének 25 %-ig korlátozott mértékű hibás teljesítési kötbér terheli.
   9. A Közszolgáltató kötbért köteles fizetni abban az esetben is, ha az OHÜ által végzett ellenőrzés során a jelen Szerződésben és az irányadó kapcsolódó jogszabályokban (különösen a Ktdt.-ben és a végrehajtási rendeleteiben) rögzített, az OHÜ ellenőrzéséhez kapcsolódó (különösen együttműködési, tájékoztatási, okirat-átadási) kötelezettségei bármelyikét – a Közszolgáltató felé tett írásbeli felszólítás ellenére, az ott megjelölt határidőn belül – nem teljesíti. Egy kötelezettség megsértése esetén a kötbér összege az érintett hónap(ok)ban kifizetendő Díj nettósítás utáni 20 %-a, több kötelezettség megsértése vagy egy kötelezettség többszöri megsértés esetén mindösszesen legfeljebb 50 %-a.
   10. A kötbér az írásbeli felszólításban rögzített határidő eredménytelen lejártát követő napon válik esedékessé. A kötbér alkalmazását megalapozó tény megállapítására az OHÜ jogosult. Az OHÜ jogosult a meg nem fizetett kötbért a Közszolgáltatót illető Díjból visszatartani (beszámítás).
2. **A Díjfizetés további feltételei**

A Közszolgáltató az általa begyűjtött hulladékmennyiséget hasznosításra való előkészítés, előkezelés vagy a már előkezelt hulladékot hasznosítás céljából a Hulladékkezelőnek átadja.

A Havi Jelentés mellékleteként a Közszolgáltató köteles a hulladékot tőle átvevő Hulladékkezelővel kötött új – a jelen Szerződés aláírása után kötött vagy módosított – szerződését az OHÜ részére bemutatni.

Amennyiben az átvevő Hulladékkezelő nem Hasznosító, a Közszolgáltató az átvételt igazoló adatlapot köteles a Havi Jelentéshez csatolni. Díjfizetés azonban kizárólag a Hasznosítónak átadott és hasznosítói igazolással igazolt mennyiség után jár.

A Közszolgáltatónak – a 9.1 pont szerinti bankgarancia-nyújtási kötelezettségétől függetlenül – lehetősége van arra, hogy tárgyév augusztus 1-jétől a Szerződésben vállalt éves hulladék mennyiségek módosítását kezdeményezze a 2. melléklet új adatokkal történő benyújtásával. Az OHÜ diszkrecionális joga a módosítás befogadásáról, elutasításáról dönteni. A döntésről az OHÜ 60 napon belül értesíti Közszolgáltatót. Amennyiben az OHÜ a megküldött 2. melléklet módosításához írásban hozzájárul, az 2. melléklet helyébe – külön szerződésmódosítás nélkül – a módosított 2. melléklet lép.

Amennyiben tárgyév augusztus 1-je előtt a közszolgáltatási szerződés lejárta, illetve a közszolgáltatás ellátásának megszűnése miatt jelen Szerződés megszűnik, a Szerződés módosítását a Közszolgáltató a Szerződés megszűnését megelőző három hónapon belül kérheti.

A Díjra az a Közszolgáltató jogosult, aki a jelen Szerződés aláírásával kötelezettséget vállal arra, hogy a települési szilárd hulladékból közvetlenül a lakossági szelektív hulladékként begyűjtött csomagolási hulladékokat az egyéb, ipari-kereskedelmi kategóriába eső csomagolási hulladékoktól, illetve a nem csomagolási hulladékkategóriába sorolt hulladékoktól elkülönítetten tartja nyilván.

A Közszolgáltató vállalja, hogy amennyiben a jelen Szerződés hatálya alá tartozó hulladékot közösségen belülre, vagy harmadik országba hasznosítás céljából kiszállítja vagy kiszállíttatja, a kiszállítás vagy kiszállíttatás előtt három munkanappal – elektronikus úton, az alábbi e-mail címen: jelentes@ohukft.hu (Elszámolási szakterület) – értesíti az OHÜ-t, és biztosítja az OHÜ részére a kiszállításra kerülő hulladék esetleges ellenőrzését. Az értesítés tartalmazza: a (szállítmány indításának tervezett helyét és idejét,) a kiszállítani tervezett hulladék anyagáram szerinti megnevezését, HKT és EWC kódját, mennyiségét, a címzett adatait, valamint – ha az ismert – a hulladék szállítására vonatkozó engedély számát és a szállítóeszköz azonosító adatait. Amennyiben a hulladék szállítására vonatkozó engedély száma vagy a szállítóeszköz adatai a fent meghatározott időpontban még nem ismertek, a Közszolgáltató az adatokat a tudomására jutásától számított 3 munkanapon belül megküldi az OHÜ részére.

1. **Ellenőrzési jogosultság**
   1. Az OHÜ-nek az ellenőrzés végzésére a Ktdt., az egyéb vonatkozó jogszabályok és a jelen Szerződés vonatkozó rendelkezései alapján van lehetősége.
   2. Az OHÜ az ellenőrzés során jogosult
2. az Ellenőrzött székhelyére, telephelyére, az ott található építményekbe, műszaki létesítményekbe belépni;
3. a hulladék gyűjtésére, begyűjtésére, szállítására, rakodására szolgáló eszközöket, létesítményeket, műtárgyakat, berendezéseket, gépeket, illetőleg rendszereket megvizsgálni;
4. a hulladékok fizikai tulajdonságait – szükség szerint mintavételezéssel – megvizsgálni és elemezni, továbbá az így képződött adatokból idősorokat képezni, monitoring tevékenységet folytatni;
5. a hulladékkal összefüggő munkafolyamatokat megtekinteni;
6. a hulladékokkal kapcsolatos nyilvántartásokat, okiratokat, bizonylatokat megtekinteni, arról feljegyzést, másolatot készíteni;
7. olyan adatgyűjtést, feldolgozást elvégezni, amelyből e tevékenységet jellemző anyagmérleg meghatározható;
8. a Szerződésben vállalt kötelezettségeket és a gyorsjelentésekben, összesítésekben közölt adatokat tételesen ellenőrizni.

Az OHÜ ellenőrzési jogosultsága – a szabályszerű elszámolás érdekében – jelen Szerződés megszűnését követő 120 napig áll fenn.

Az ellenőrzés kiterjedhet – a Ktdt.-ben meghatározottak figyelembevételével – a jogszabályban, Szerződésben foglaltak betartásának vizsgálatára, illetve helyszíni ellenőrzésre.

11.5.1. A helyszíni ellenőrzés típusai:

a.) díjfizetési időszakon belüli ellenőrzés,

b.) Havi Jelentéshez, azaz a kifizetéshez kapcsolódó ellenőrzés, melynek határideje a 8.4. pontban meghatározottak szerint alakul,

c.) díjfizetési időszakot, illetve időszakokat követően végzett ismételt ellenőrzés.

A kifizetéshez kapcsolódó dokumentumalapú ellenőrzés a benyújtott dokumentumok ellenőrzéséből áll, amely kiterjed különösen:

* + 1. arra, hogy a benyújtott Havi Jelentés és mellékletei megfelelőek-e;
    2. arra, hogy a jelen Szerződésben foglalt mennyiségi és pénzügyi előrehaladási feltételeknek megfelelnek-e, illetve valós mennyiségi adatokon alapulnak-e;
    3. arra, hogy a benyújtott Havi jelentés és mellékletei adattartalma összhangban van-e az elszámolási időszakra vonatkozó kifizetési előrejelzéssel és az elszámolhatósági szabályokkal;
    4. arra, hogy, az elszámolási időszakban a köztartozás-mentesség fennáll-e;
    5. a bejelentett technológia alkalmazására.

A helyszíni ellenőrzés kiterjed különösen arra, hogy:

* + 1. a benyújtott dokumentumok valós mennyiségi adatokon alapulnak-e, és megfelelnek-e a jelen Szerződésben vállalt kötelezettségeknek és szakmai célkitűzéseknek;
    2. a Havi Jelentés mellékleteként benyújtott alátámasztó bizonylatok, egyéb dokumentumok eredeti példánya rendelkezésre áll-e, és megegyezik a Havi Jelentéshez benyújtott másolattal;
    3. az ellenőrzött által benyújtott vezetői nyilatkozat összhangban van-e az azt megalapozó bizonylatokkal;
    4. a jelen Szerződés szerinti tevékenység folytatásának helyén található hulladékkezeléssel érintett termékek, anyagok fizikai paramétereinek rögzítése jogszabályoknak megfelelően megtörtént-e;
    5. az új technológia alkalmazására, a hasznosítási technológia megvalósításának, illetve megvalósíthatóságának technológiai ellenőrzésére.
  1. Az ellenőrzés lefolytatására az OHÜ-vel munkaviszonyban álló személy, az ellenőrzésben közreműködésre – egyedi meghatalmazás alapján – az OHÜ-vel szerződéses jogviszonyban álló személy jogosult. A közreműködő önálló ellenőrzési cselekményt nem végezhet. Az ellenőrzésre való jogosultságot az ellenőrzést végző személyazonosításra alkalmas okmánnyal és megbízólevéllel, a közreműködő pedig személyazonosításra alkalmas okmánnyal és az egyedi megbízólevéllel igazolja.
  2. Az OHÜ az ellenőrzéshez – az egyedi megállapodásban meghatározottak szerint – kérheti hatóság, illetve szakértő közreműködését.
  3. Az ellenőrzés lefolytatásáról az ellenőrzést megelőzően az OHÜ írásban értesíti (előzetes bejelentés) az ellenőrzöttet, kivéve, ha azzal az ellenőrzés célját vagy eredményességét veszélyeztetné. Az Ellenőrzött köteles az ellenőrzésben közreműködni, és az ellenőrzésről készült jegyzőkönyv aláírására jogosult személyt biztosítani.
  4. Helyszíni ellenőrzés a tevékenységgel érintett székhelyen, illetve telephelyen, a tevékenység végzése idején folytatható. Ellenőrzés szempontjából telephelynek minősül a közterületen kialakított szelektív hulladékgyűjtés céljára szolgáló terület, gyűjtőpont, a hulladékudvar és az átrakó is.
  5. Ha az Ellenőrzött a Ktdt. 20. § (1) bekezdés *f)* pontja szerinti tevékenységéhez más személy, szervezet ingatlanát veszi igénybe, az ingatlan tulajdonosának, kezelőjének hozzájárulását a Közszolgáltatónak kell biztosítania.
  6. Az OHÜ a saját jogú ellenőrzése kapcsán jogosult idő- és helymeghatározással ellátott eszközzel hang, kép és mozgókép rögzítésére, és az így szerzett adat bizonyítékként való felhasználására.
  7. Az OHÜ a saját jogú ellenőrzése során mintát vehet. A mintát és a mintavételhez, valamint a helyszíni vizsgálathoz szükséges edényzetet díjmentesen az Ellenőrzött bocsátja rendelkezésre a vizsgálat elvégzésének időtartamára. A mintavételről jegyzőkönyv készül, melyet 3 példányban kell kiállítani (első példánya az OHÜ példánya, másodpéldánya a mintát kíséri, harmadpéldánya az Ellenőrzött példánya).
  8. Az Ellenőrzött köteles a tevékenység végzésének helyétől eltérő helyen tárolt, az ellenőrzéssel érintett dokumentumok 5 napon belüli bemutatására. A bemutatás helyét és idejét az ellenőrzésről készített jegyzőkönyvben kell rögzíteni.
  9. Az OHÜ az ellenőrzésről, valamint az ellenőrzött szóbeli nyilatkozatáról jegyzőkönyvet köteles készíteni, melyet az Ellenőrzött részére az ellenőrzést követően igazolt módon átad. Az Ellenőrzött által vitatott jegyzőkönyvi megállapítások tisztázása érdekében ésszerű határidőn belül szakmai egyeztetést kell tartani, melyről a Felek kiegészítő jegyzőkönyvet készítenek.
  10. Az Ellenőrzött jogosult az ellenőrzést végző személyazonosságáról meggyőződni, az ellenőrzési cselekménynél jelen lenni, illetve megfelelő képviseletről gondoskodni. Az Ellenőrzöttnek joga van továbbá az ellenőrzés során keletkezett iratokba betekinteni, ennek során minden olyan iratba betekinthet, arról másolatot készíthet, vagy saját költségére készíttethet, amely jogainak érvényesítéséhez, kötelezettségeinek teljesítéséhez szükséges.
  11. Az Ellenőrzöttnek joga van a megállapításokkal kapcsolatban felvilágosítást kérni, azokra észrevételt tenni, bizonyítási indítványokat előterjeszteni, a jegyzőkönyv tartalmát megismerni, és arra a jegyzőkönyv átadását, kézbesítését követő 15 napon belül írásban észrevételt tenni. Az Ellenőrzött indokolt észrevételei alapján kiegészítő ellenőrzésnek van helye.
  12. A Közszolgáltató – az információs önrendelkezési jogról és az információszabadságról szóló 2011. évi CXII. törvény 5. § (1) bekezdés *a)* pontja, illetve az adózás rendjéről szóló 2003. évi XCII. törvény 54. § (1) bekezdés *c)* pontja alapján – a jelen Szerződés aláírásával kifejezetten hozzájárul, hogy az OHÜ az ellenőrzése szempontjából vizsgálandó – a Közszolgáltató adótitkot vagy személyes adatait tartalmazó – adatait megismerhesse. A Közszolgáltató továbbá biztosítja, hogy jelen pont rendelkezése a teljesítési segédei személyes adataira is kiterjedjen.

1. **Szerződés megszüntetése**
   1. Jelen Szerződés egyoldalú rendes felmondással nem szüntethető meg.
   2. Felek megállapodnak, hogy a jelen Szerződés közös megegyezéssel bármikor megszüntethető, egyébként pedig súlyos szerződésszegés esetén egyoldalú és azonnali hatályú felmondással. Ilyen esetben a Felek egymással a megszűnés napjával elszámolnak.
   3. Az előző pont szerinti súlyos szerződésszegő magatartásnak minősülnek különösen az alábbiak:
      1. amennyiben hitelt érdemlően bebizonyosodik, hogy a Közszolgáltató a Szerződés előkészítése, megkötése, illetve teljesítése során szándékosan vagy súlyos gondatlanságból annak szakmai és pénzügyi tartamát érdemben befolyásoló, valóságnak nem megfelelő adatot szolgáltatott;
      2. kötelező szerződés, engedély vagy egyéb jogosító dokumentum hatályának jelen Szerződés tartama alatti megszűnése, és annak ésszerű időn belül történő meg nem újítása;
      3. amennyiben a Közszolgáltató a Díj érvényesítése során a részéről akár szándékos megtévesztés, akár vezetői ellenőrzés elmulasztása, akár saját belső szabályozásának hiányára vagy hiányosságára visszavezethető ok miatt hitelt érdemlően bebizonyosodik, hogy a Közszolgáltató alacsonyabb hulladékkezelői díjkategóriába eső hulladékot magasabb hulladékkezelői díjkategóriába sorolt hulladékként kísérelt meg elszámolni vagy számolt el;
      4. amennyiben a Közszolgáltató a jelen Szerződés 6.14-6.17. pontjában foglalt rendelkezéseket megszegi;
      5. amennyiben a Közszolgáltató a bankgaranciát a 9.2. pontban írt határidőig nem adja át, vagy az OHÜ (a bankgaranciának a 9.1. pontjában található feltételeknek való meg nem felelése okán) azt nem fogadja el;
      6. amennyiben hitelt érdemlően bebizonyosodik, hogy a Közszolgáltató a 6.5. pontjában foglalt kötelezettségével kapcsolatban valóságnak nem megfelelő adatot szolgáltatott.
   4. Amennyiben a Közszolgáltató nem szerepel a köztartozásmentes adózói adatbázisban és felhívásra sem csatolja be a köztartozás mentességet igazoló NAV nemleges együttes igazolást, illetve köztartozása áll fenn, az OHÜ jelen Szerződést azonnali hatállyal felmondhatja.
   5. A Közszolgáltató hulladékgazdálkodási közszolgáltatási szerződésének vagy a hulladékgazdálkodási közszolgáltatás ellátásának megszűnése esetén a Szerződés azonnali hatállyal megszűnik az adott megszűnt szerződés hatálya alá tartozó hulladékmennyiség és Díj tekintetében.
   6. A Közszolgáltató az azonnali hatályú megszüntetés esetén köteles megtéríteni a szerződésszegéssel okozott – az OHÜ, illetve harmadik személyek részéről felmerült – károkat.
   7. Bármelyik Fél által a teljesítés lehetetlenné válása okainak kérdésében a mindenkor hatályos Ptk. 312. §-a alapján kell eljárni. Ilyen lehetetlenné válási eset különösen a *vis maior*.
2. **Záró rendelkezések**
   1. Fentieken túlmenően is kötelesek a Felek egymással együttműködni a jelen Szerződés teljes körű megvalósítása érdekében, és egymást minden – a jelen Szerződés teljesítése szempontjából fontos vagy fontosnak vélt – kérdésről, fejleményről lehetőség szerint előzetesen vagy utólag haladéktalanul értesíteni. Az OHÜ az OGyHT módosítását a honlapján közzéteszi és arról a Közszolgáltatót egyidejűleg tájékoztatja.
   2. Jelen Szerződés módosítása – a 6.8. és a 10.4. pontokban foglaltak kivételével – csak együttes írásbeli formában érvényes.
   3. A jelen Szerződésben nem szabályozott kérdésekben különösen a mindenkor hatályos Ptk., a Ktdt., a Ktdt. végrehajtási rendelete, a Ht., és az egyéb vonatkozó jogszabályok rendelkezései irányadóak a Preambulumban meghatározott szándékkal együtt értelmezve.
   4. Felek kijelentik, hogy jelen Szerződésből eredő jogvitáikra (amennyiben a békés megegyezés nem vezetett eredményre) a Székesfehérvári Törvényszék, illetőleg a Budai Központi Kerületi Bíróság kizárólagos illetékességét kötik ki.
   5. Amennyiben a jelen Szerződés egyes rendelkezései részben vagy egészben érvénytelenné válnak, úgy ez a Szerződés egyéb rendelkezéseinek érvényességét nem érinti. Az érvénytelen rendelkezés helyett a Felek olyan rendelkezésben állapodnak meg, amely jogszerű és a Felek eredeti szerződéskötő szándékának leginkább megfelel.
   6. Az 1. és 2. mellékletek formai követelménye, hogy cégszerűen, az egyéb adatszolgáltatás pedig – a jelen Szerződés 3.8. és 6.5. pontjában foglalt kivétellel – a Közszolgáltató belső működési rendjének megfelelően az erre jogosult személy által kerüljön aláírásra.
   7. Felek megállapodnak, hogy jelen Szerződés megkötésével egyidejűleg Közszolgáltató a kitöltött 1-6. Adatlapokat az OHÜ rendelkezésére bocsátja. Felek megállapodnak, hogy az adatszolgáltatás keretében rendelkezésre bocsátott adatok év közbeni változása esetén Közszolgáltató köteles 10 munkanapon belül – az aktualizált Adatlap megküldésével – értesíteni az OHÜ-t. Felek megállapodnak, hogy az adatok aktualizálása nem minősül szerződésmódosításnak.
   8. Felek a jelen szerződéssel, illetve az annak során teljesített szolgáltatással kapcsolatosan kölcsönösen kijelentik, hogy a teljesítés során, vagy egyéb módon tudomásukra jutott minden információt és adatot bizalmasan kezelnek és megőriznek, ezeket a másik fél előzetes, írásbeli hozzájárulása hiányában egyik fél sem hozza nyilvánosságra, vagy illetéktelen harmadik személy tudomására. A Közszolgáltató jelen Szerződés aláírásával tudomásul veszi, hogy nem minősül üzleti titoknak az az adat, amelynek megismerését, vagy nyilvánosságra hozatalát külön törvény közérdekből elrendeli.
   9. Jelen Szerződés mindkét fél általi aláírásával lép hatályba és a Felek szerződésszerű teljesítésével szűnik meg. Amennyiben a Felek nem egy időben írják alá jelen Szerződést, abban az esetben a később aláíró fél aláírásának időpontja a jelen Szerződés hatályba lépésének napja.
   10. Jelen Szerződés elválaszthatatlan részét képezik – és nélkülük a jelen Szerződés érvénytelen – az alábbi mellékletek:

1. melléklet: Településlista

2. melléklet: Vállalt csomagolási hulladék (anyagáram és mennyiség)

Jelen Szerződést a Felek, mint akaratukkal mindenben megegyezőt, az alulírt helyen és időben, cégszerűen aláírták.

, 2013. „ .” Budapest, 2013. „ .”

|  |  |  |  |  |
| --- | --- | --- | --- | --- |
| |  | | --- | | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | Vámosi Oszkár | | ügyvezető | | **OHÜ Országos Hulladékgazdálkodási Ügynökség Nonprofit Kft.** | |
|  |
| Tisztség: \_\_\_\_\_\_\_\_\_\_\_\_\_\_\_\_\_\_\_\_\_\_ |
| Cégnév: \_\_\_\_\_\_\_\_\_\_\_\_\_\_\_\_\_\_\_\_\_\_ |

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |  |
| Név:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |  |
| Tisztség: \_\_\_\_\_\_\_\_\_\_\_\_\_\_\_\_\_\_\_\_\_\_ |  |
| Cégnév: \_\_\_\_\_\_\_\_\_\_\_\_\_\_\_\_\_\_\_\_\_\_ |  |